Din cauza presiunii publice, Sanofi-Zentiva, liderul pieței pharma din România, îl scoate pe directorul medical de la ”Ana Aslan” din Consiliul de Administrație! Deși declarase că nu are de ce să se răzgîndească, multinaționala l-a retras discret pe medic din CA

sâmbătă, 7 ianuarie 2017, 7:03

Investigație de Mirela Neag, Răzvan Luțac și Cătălin Tolontan

Puterea celor fără de putere.

După ce dubla sa postură a ajuns în atenția publicului, Gabriel Prada nu mai este nici director medical la ”Ana Aslan” și nici membru în Consiliul de Adminstrație al Zentiva, cel mai mare producător de medicamente din România.

54.000 de lei pe an primea Gabriel Prada de la Zentiva

Gazeta Sporturilor a început pe 3 noiembrie 2016 o serie de relatări despre situația de la Institutul de Geriatrie ”Ana Aslan”.

În acest spital public există:

Medici care și-au luat concediu fără plată cinci ani ca să lucreze la propria clinică privată, blocînd postul de la ”Ana Aslan”!

Directorul financiar Gabriela Stan este și ea detașată de cîțiva ani din Ministerul Sănătății, unde, de asemenea, și-a blocat postul de la Resurse Umane.

Directorul medical al spitalului, Gabriel Prada, este membru în CA al firmei Zentiva, care livrează Gerovital pentru ”Ana Aslan”.

Soția directorului medical, Speranța Prada, între timp divorțată, este farmacistul șef de la ”Ana Aslan” și patronul unei societăți farmaceutice.

114 șefi de spital din România au fost declarați incompatibili sau în conflict de interese de către ANI

Pe parcursul lunilor noiembrie și decembrie 2016, Gazeta solicită reacții de la Ministerul Sănătății, de la firma Zentiva și de la Gabriel Prada în privința dublei posturi: de director într-un spital public și de administrator al unei companii private pharma care face afaceri cu acel spital.

Mai ales în condițiile în care ANI consemnase conflictul de interese în care se află Gabriel Prada (foto).

Sanofi-Zentiva, cea mai mare companie de medicamente din România și una dintre cele mai mari din lume, nu ține cont și-i prelungește lui Gabriel Prada mandatul din CA pe încă 5 ani!

La întrebările ziarului, multinaționala pharma comunică publicului faptul că nu are de ce să-l retragă pe Gabriel Prada din CA pentru că ”Prezența directorului Gabriel Prada de la ”Ana Aslan în CA nu este o funcţie managerială vizată de normele legale care reglementează situaţiile de incompatibilitate”.

Dar, pe 12 decembrie 2016, discret, fără să anunțe, Zentiva ține un Consiliu de Administrație și renunță ”de comun acord” la contractul cu Gabriel Prada.

Între timp, pe 8 decembrie, după ce ministrul Vlad Voiculescu emite un ordin care crește puterea managerilor interimari, directorul numit de la ”Ana Aslan” îl revocă pe Gabriel Prada din postura de director medical.

Și o știre de ultimă oră.

Ordinul de transparentizare, prin care companiile pharma erau obligate să fie mult mai atente la declarațiile pe care le fac în privința plăților către medici și spitale, n-a mai reușit să fie semnat de Vlad Voiculescu.

”Aparatul din minister l-a amânat săptămîni în șir pe ministru! Chiar în ultima zi, cînd Vlad Voiculescu l-a chemat pe șeful de la serviciul juridic ca să-l semneze, directorul s-a eschivat și s-a dus să-l susțină la audierile din Parlament pe noul ministru, Florian Bodog, cu care este amic. Așa că boicotul mut le-a reușit și ordinul a rămas nesemnat!”, a explicat pentru ziar unul dintre oamenii fostului ministru al sănătății.